tartuNLP/wikipedia-smugri-20251201 huggingface dataset:
Hannu Lahtinen

Hannu Antero Lahtinen (20. syyskuuta 1960 Jalasjärvi – 19. marraskuuta 2020 Seinäjoki) oli suomalainen kreikkalais-roomalaisen tyylin painija ja maailmanmestari.
Elämäkerta.
Painiura.
Syyskuussa 1983 Kiovan MM-kisoissa Lahtinen eteni 62 kilon sarjan loppuotteluun voittamalla Unkarin Jenö Bodin pistein 12–8, Länsi-Saksan Bernd Gabrielin ulosajolla, Japanin Yashuhiro Okubon pistein 13–7 ja Tšekkoslovakian Miroslav Starekin 10–6. Finaalissa kukistui Itä-Saksan Günther Reichelt pistein 9–5. Näin Suomi saavutti kisoista kaksi kultamitalia Tapio Sipilän oltua jo edellisenä päivänä oman sarjansa ykkönen. Jo ennen MM-kisoja Lahtinen oli herättänyt lupauksia voittamalla yllättäen Pytlasinski-turnauksen.
Lahtinen oli mukana myös Los Angelesin olympialaisissa 1984 sekä EM-kisoissa 1983 ja 1984 mutta ilman menestystä. Kotimaassa Lahtinen edusti Seinäjoen Paini-Miehiä ja voitti kaksi Suomen mestaruutta. Myöhemmin Lahtinen jatkoi painiuraansa veteraanisarjoissa yltäen sielläkin MM-mitaleille.
Myöhempi elämä.
Aktiiviuransa jälkeen Lahtinen omistautui hevosurheilulle ja omisti oman hevostallinsa Ilmajoella, samalla kun työskenteli Seinäjoen kaupungin palveluksessa. Hän myös pyrki kertaalleen painimaajoukkueen valmentajaksi.
Syksyllä 2016 Lahtisella todettiin parantumaton ALS-tauti. Hän menehtyi tautiin neljä vuotta myöhemmin 60-vuotiaana 19. marraskuuta 2020.
Yksityiselämä.
Lahtisella on viisi lasta. Hänen ensimmäinen lapsenlapsensa syntyi hieman ennen hänen kuolemaansa.
Leevi and the Leavings – Suomen parhaat

Leevi and the Leavings – Suomen parhaat on Leevi and the Leavings -yhtyeen vuonna 1994 julkaistu viides kokoelmalevy. Levy sisältää yhtyeen 16 suosittua kappaletta. Levyn kannessa on kuva yhtyeen laulajasta, Gösta Sundqvistista. Levy on julkaistu CD:nä ja C-kasettina.
Kappaleet.
&lt;br&gt;
Acton

Acton voi tarkoittaa:
Paikkoja.
Englanti.
Myös:
Lillix

Lillix on kanadalainen poprock-yhtye. Se perustettiin Cranbrookissa, Brittiläisessä Kolumbiassa vuonna 1997 nimellä Tigerlily. Nykyinen nimi otettiin käyttöön Maverick Recordsin tarjottua yhtyeelle levytyssopimuksen vuonna 2001.
Lillixin alkuperäiset jäsenet olivat laulaja-kitaristi Tasha-Ray Evin, kosketinsoittaja Lacey-Lee Evin, basisti Louise Burns ja rumpali Sierra Hills. Hills lähti vuonna 2002; hänet korvasi Kim Urhahn ja sittemmin Alicia Warrington. Burnsin ja Warringtonin lähdettyä Evinin sisarukset ilmoittivat loppuvuodesta 2006 yhtyeen olevan tilapäisesti tauolla. Vuonna 2007 uusiksi jäseniksi otettiin Scott Thompson ja Eric Hoodicoff, joiden kanssa Evinit työskentelevät yhä yhtyenimellä Lillix. 
Lillixin debyyttialbumi "Falling Uphill" julkaistiin Kanadassa ja Yhdysvalloissa 27. toukokuuta 2003 sekä Japanissa 27. elokuuta. Albumilta julkaistiin singlet "It's About Time", "Tomorrow" ja "What I Like About You", joka oli cover The Romanticsin samannimisestä laulusta. Lillixin versio sisältyy "Perjantai on pahin" -elokuvan ("Freaky Friday", 2003) soundtrackille ja "13 ja risat" -komediaan ("13 Going on 30") sekä teemana sarjaan "Sisko ja sen sisko". 
Lillix oli vuonna 2004 ehdolla Juno-palkinnon saajaksi kahdessa eri kategoriassa. Yhtyeen tunnetuin rumpali Alicia Warrington sai paikan yhtyeessä lokakuussa 2005, ja seuraavan vuoden elokuussa ilmestyi albumi "Inside the Hollow". Tämä toinen albumi on toistaiseksi myös yhtyeen viimeisin. Japanissa se nousi listojen 48. sijalle.
Tuomo Karila

Tuomo Arto Mikael Karila (s. 7. huhtikuuta 1968 Helsinki) on suomalainen lääkäri ja entinen kreikkalais-roomalaisen tyylin painija.
Karila ylsi urallaan kolme kertaa arvokisamitaleille. Tampereen MM-kisoissa 1994 hän eteni loppuotteluun ja taisteli jatkoajalle saakka Saksan Thomas Zanderia vastaan mutta hävisi lopulta suorituspistein 3–0. EM-kisoissa Karila nappasi hopeaa Poznańissa 1990 ja Aschaffenburgissa 1991. Kotimaassa Vantaan Sampoa edustanut painija voitti Suomen mestaruuden kreikkalais-roomalaisella tyylillä kuudesti ja vapaapainissa kahdesti. Myöhemmin Karila on toiminut arvokisoissa Suomen painijoukkueen johtajana ja lääkärinä.
Vuonna 1994 Karila oli kymmenes Suomen Vuoden urheilija -äänestyksessä.
Karila on väitellyt lääketieteen tohtoriksi vuonna 2003. Väitöskirjan aiheena oli ”Anabolisten steroidien väärinkäytön aiheuttamat terveyshaitat”. 
Kesäkuussa 2009 Helsingin hovioikeus katsoi Karilan syyllistyneen kuolemantuottamukseen ja tuottamukselliseen virkavelvollisuuden rikkomiseen hänen päästettyään potilaan kotiin ja tämän löydyttyä kuolleena myöhemmin. Oikeus totesi ratkaisussaan syyllisyyden olleen kuitenkin väärinkäsitys, sillä Karila oli opiskelija ja tämä tapahtunut oli hänen esimiehensä virhe. Hovioikeuden päätöksen jälkeen Karila perheineen päätti jättää Suomen taakseen ja siirtyä harjoittamaan lääkärin ammattia Uuteen Seelantiin. Perhe palasi Suomeen 2011 mutta 2016 Karila tarttui vielä toiseen työtarjoukseen Uudessa Seelannissa. 
Vuodenvaihteessa 2017–2018 Karila vastaanotti Painiliiton puheenjohtajuuden Jukka Rauhalalta.
Cruijff-käännös

Cruijff-käännös on hollantilaisen 1970-luvun jalkapalloilijan Johan Cruijffin mukaan nimetty yksi jalkapallomaailman kuuluisimmista harhautuksista.
Harhautus.
Harhautuksessa Cruijff oli ensin potkaisevinaan palloa, mutta sen sijaan astuikin pallon yli ja siirsi pallon taaksepäin. Sitten Cruijff kääntyi 180 astetta ympäri ja jatkoi matkaansa puolustajan ohi.
MD.45

MD.45 oli yhdysvaltalainen metalliyhtye ja sivuprojekti, jonka perustivat yhdessä Megadethin laulaja-kitaristi Dave Mustaine, Fearin laulaja-kitaristi Lee Ving, Electric Love Hogsin basisti Kelly LeMieux sekä entinen Suicidal Tendenciesin rumpali Jimmy DeGrasso. Yhtyeen ainoa julkaisu on vuonna 1996 ilmestynyt albumi "The Craving", josta julkaistiin vuonna 2004 uusintapainos. Vuoden 2004 painoksessa alkuperäisen laulajan Lee Vingin sijaan kitaristi Dave Mustaine laulaa kaikki kappaleet. 
Yhtyeen nimen alkuperä juontuu Dave Mustainen nimen alkukirjaimista (M ja D), kun taas luku 45 on roomalaisissa numeroissa VL, viitaten Vingin nimeen.
Aimo Mäenpää

Aimo Matias Mäenpää (30. tammikuuta 1937 Isokyrö – 11. huhtikuuta 2018 Jyväskylä) oli suomalainen painija. Hän ylsi kerran EM-hopealle ja voitti runsaan vuosikymmenen aikana 20 Suomen mestaruutta keskiraskaassa ja raskaassa sarjassa.
Mäenpää pääsi olympiaedustajaksi Tokioon 1964 ja aloitti painimisensa kreikkalais-roomalaisen tyylin 97 kilon sarjassa lupaavasti kahdella voitolla, mutta loukkaantumisen vuoksi hän ei päässyt enää kolmatta kertaa matolle. Münchenin olympiakisoissa 1972 hän osallistui 100-kiloisten sarjaan, mutta menestystä ei sieltäkään irronnut. Arvokisamitalistiksi Mäenpää ylsi Modenan EM-kisoissa 1969, joita itäblokin maat boikotoivat, koska järjestäjät eivät suostuneet vetämään Itä-Saksan lippua salkoon. Noissa kisoissa Mäenpää paini hopeaa. Jo Toledon MM-kisoissa 1966 suomalainen taisteli mitalista mutta joutui tyytymään neljänteen sijaan.
Suomen mestaruuksia Oulun Pyrintöä ja Jyväskylän Poliisiurheilijoita edustanut Mäenpää saavutti kreikkalais-roomalaisessa painissa yksitoista ja vapaapainissa yhdeksän. Poliisien Euroopan mestariksi hän paini viidesti.
Anders Thomas Jensen

Anders Thomas Jensen (s. 6. huhtikuuta 1972 Frederiksværk) on tanskalainen elokuvakäsikirjoittaja ja -ohjaaja.
Jensen tunnetaan erityisesti kirjoittamistaan mustista rikoskomedioista, kuten "Kiinassa syödään koiria" (1999), "Vanhat miehet uusissa autoissa" (2002), "Rembrandt" (2002) ja "Vilkkuvat valot" (2000), jonka hän on myös ohjannut. Tämän lisäksi hän on ollut käsikirjoittamassa muun muassa Søren Kragh-Jacobsenin ohjaamia Dogma-elokuvia "Mifune" (1999) ja "Skagerrak" (2002) ja Susanne Bierin elokuvaa "Rakastan sinua ikuisesti" (2002). Hän oli toisena käsikirjoittajana Bierin elokuvassa "Häiden jälkeen" (2006), joka sai Oscar-ehdokkuuden.
Jensenin omia ohjaustöitä ovat muun muassa "Vihreät teurastajat" (2003) ja "Aataminomenat" (2005). Lyhytelokuvallaan "Vaali-ilta" (1998) Jensen voitti parhaan lyhytelokuvan Oscar-palkinnon.
Dorsten

Dorsten on kaupunki Saksan Nordrhein-Westfalenin osavaltiossa. Se sijaitsee Lippe-joen ja Weseln-Datteln-kanavan varrella, Ruhrin alueen pohjoislaidalla. Vuoden 2022 lopussa kaupungissa oli 76 720 asukasta.
Dorsten sai kaupunkioikeudet vuonna 1251 Kölnin arkkipiispalta. Kaupunginmuuri rakennettiin 1300-luvulla. Vuonna 1803 kaupunki siirtyi Arenbergin ruhtinaalle, joka piti sitä Preussin vasallina vuodesta 1816. Kaupunki teollistui sen jälkeen, kun sinne avattiin rautatie vuonna 1899 ja hiilikaivos vuonna 1911. Muun Ruhrin alueen tavoin se kärsi pahoin toisen maailmansodan pommituksista.
Kaupungin nähtävyyksiin kuuluvat muuan muassa Lembeckin linna, vanha raatihuone ja Westfalenin juutalaismuseo.
Ystävyyskaupungit.
Dorstenilla on kahdeksan ystävyyskaupunkia:
Caj Malmberg

Caj Johannes Malmberg (s. 24. tammikuuta 1948 Helsinki) on suomalainen painija. Parhaimmillaan hän nousi EM-pronssille kreikkalais-roomalaisessa painissa.
Malmberg oli mukana Méxicon olympiakisoissa 1968 ja paini siellä 97 kilon sarjassa kuudenneksi. MM-kisoissa hän sijoittui parhaimmillaan seitsemänneksi. Uransa ainoaan arvokisamitaliin hän ylsi Helsingin EM-kisoissa 1973, jossa hän paini 90 kilon sarjassa pronssia. Suomen mestaruuksia Viipurin Voimailijain mies keräsi kuusi kappaletta.
Richard Scarryn touhukas maailma

Richard Scarryn touhukas maailma () on kanadalaisen CINAR Animationin tuottama animaatiosarja, joka perustuu yhdysvaltalaisen lastenkirjailijan ja kuvittajan Richard Scarryn kirjasarjaan. Sarjan jaksot animoitiin korealaisella Hanho Heung-Up-studiolla.
Sarja keskittyy kuvitteellisen Touhulan kaupungin asukkaiden elämään. Sarjan päähenkilö on Hessu Kissa, jonka perheeseen kuuluvat äiti, isä ja Salli-sisko. Hessun paras ystävä on Mato Matala.
Sarjan 65 jaksoa sisältävät aina kolme tarinaa, joista yksi tarina sijoittuu Touhulan ulkopuolelle, missä Mato Matalan kanssa tutustutaan eri maiden kulttuuriin ja elämään. Jaksoissa on myös kaksi laulunumeroa "Kuvittele!" ja "Varo vaaraa!".
Suomessa sarjaa on esitetty useaan otteseen YLE TV2:lla, ensimmäisen kerran vuosina 1996–1999, uusintana Lasten aamussa 2003–2005 ja viimeiset kerrat vuoden 2007 kesä-elokuussa sekä Pikku Kakkosen Joulussa 22.12.2007–31.12.2007. Sittemmin sarjaa on esitetty myös C More Juniorilla. YLE TV2:lla on taasen myöhemmin esitetty vuosina 2008–2009 tehtyä animaatiosarjaa Touhulan arvoituksia.
Sarjan suomidubissa käytettiin paljon teitittelyä, joka saattoi aiheuttaa lapsille hämmennystä ja ristiriitoja siitä, oliko kyseessä monikko vai yksikkö.
Edmundo

Edmundo Alves de Souza Neto (s. 2. huhtikuuta 1971 Niterói) on brasilialainen ammattilaisuransa päättänyt jalkapalloilija, joka pelasi hyökkääjän pelipaikalla. Hän on pituudeltaan 178-senttimetrinen. Hän pelasi Brasilian maajoukkueessa 37 virallista maaottelua ja teki kymmenen maalia. Hän kuului joukkueen kokoonpanoon vuoden 1998 MM-kilpailuissa, jossa hän pelasi kahdessa ottelussa.
Loudenvielle

Loudenvielle on kunta Hautes-Pyrénéesin departementissa Lounais-Ranskassa.
Kuntaan liitettiin 1. tammikuuta 2016 'Armenteulen kunta. 
Kunta sijaitsee Louronlaaksossa ja se on suosittu matkailukohde. Sieltä löytyy muun muassa kylpylä, sekä vesipuisto. Loudenvielle on myös lähimpänä Val Louronin hiihtokeskuksia.
Loudenviellen vierestä alkaa Col de Peyresourden nousu ja kaupunkiin on päättynyt Ranskan ympäriajon etappi kolme kertaa (1997, 2003 ja 2007).
Valkotakit

Valkotakit on vuonna 1969 perustettu kamariorkesteri. Sen jäsenistö koostuu pääasiassa Helsingin yliopiston lääketieteellisen tiedekunnan opiskelijoista ja jo valmistuneista lääkäreistä ja hammaslääkäreistä, mutta joukossa on paljon myös muiden alojen ihmisiä. 
Valkotakit järjestää vuosittain 2-3 sinfoniakonserttia, joissa solisteina ovat viime vuosina soittaneet esimerkiksi pianistit Erica Guo ja Justas Stasevskij sekä sellistit Klaus Mäkelä ja Markus Hallikainen. Orkesteri on soittanut vanhat tanssit ainejärjestöjen vuosijuhlissa. Valkotakeista on muodostettu myös pienyhtye. 
Valkotakkien kapellimestarina on toiminut vuodesta 2014 lähtien Tapio von Boehm. Orkesteria ovat aikaisemmin johtaneet muun muassa Lauri Ahokas, Samppa Leino, Juuso Wallin, Kalle Hassinen, Jukka Iisakkila ja Martti Vuorinen.
Pekka Rauhala

Pekka Veli Rauhala (s. 25. huhtikuuta 1960 Muurame) on lääkäri ja entinen suomalainen vapaapainija. Hän ylsi neljä kertaa EM-hopealle ja on viimeisin suomalainen vapaapainissa arvokisamitalin saavuttanut miesurheilija.
Urheilu-ura.
Pekka Rauhala kuului painijasukuun, jossa isä, moninkertainen SM-mitalisti Veikko Rauhala toimi valmentajana ja setä, olympiamitalisti Kalervo Rauhala esikuvana. Harjoitusvastusta antoi vuotta vanhempi veli Jukka, joka kasvoi lopulta olympiamitalistiksi. Jo vuonna 1976 teini-ikäinen Pekka paini kevyimmän, 48 kilon sarjan Suomen mestariksi niin kreikkalais-roomalaisella kuin vapaallakin tyylillä, mutta EM-kisoihin häntä ei huolittu liian vähäisen iän vuoksi. 
Pekka erikoistui vapaapainiin ja saavutti suurimmat meriittinsä EM-kisoissa: hopeaa tuli 74 kilon sarjassa niin Varnassa 22-vuotissyntymäpäivänä 1982, Budapestissa 1983, Velikotarnovossa 1987 kuin Manchesterissakin 1988. Olympiakisoihin hän osallistui neljä kertaa mutta joutui tyytymään pistesijoihin. MM-kisoissa paras sijoitus oli neljäs Kiovassa 1983. Kotimaassa Teuvan Rivakkaa edustanut painija voitti yhteensä 14 Suomen mestaruutta. Hopealle hän jäi vapaapainissa vain kerran, 57-kiloisten sarjassa vuonna 1977, jolloin vastassa oli velipoika Jukka. Tuo olikin veljesten ainoa kohtaaminen SM-molskilla, sillä sen jälkeen Pekka kasvoi isoveljeään painavammaksi.
Ammatillinen ura.
Pekka Rauhala on väitellyt lääketieteen tohtoriksi vuonna 1988. Väitöskirjan nimi oli "Regulation of Thyrotropin and Prolactin Secretion by Opioids in the rat" (). Vuosina 1994–1997 Rauhala työskenteli Yhdysvalloissa the [National Institute of Mental Health]] (NIH)-tutkimuslaitoksessa. Hän on työskennellyt osa-aikaisena neuvonantaja Orion Pharman palveluksessa vuosina 2000–2018.
Ahmed Hassan

Ahmed Hassan (s. 2. toukokuuta 1975, Maghagha) on egyptiläinen jalkapalloilija, joka edustaa Egyptin valioliigassa pelaavaa Al-Ahlia. Hän kuuluu vakiopelaajiin Egyptin jalkapallomaajoukkueessa.
Ura.
Hassan aloitti uransa egyptiläisjoukkue Aswanissa vuonna 1996. Aswanissa hän pelasi yhden kauden ja siirtyi Egyptin suurseura Ismailiin.Sielläkin hän pelasi yhden kauden, ja eurooppalaiset seurat alkoivat kiinnostua hänestä.Hän siirtyi Turkin kentille joukkueeseen nimeltä Kocaelispor.Siellä hän näytti taitojaan ja muut turkkilaiset seurat alkoivat yhä enemmän kiinnostua egyptiläisestä.Hän siirtyi seuraavaksi kaudeksi pelaamaan Denizlisporiin.Siellä hänellä oli vaikeuksia päästä yhteisymmärrykseen valmentajan kanssa ja hän vaihtoi jälleen seuraa Gençlerbirliği S.K.:hon.Siellä hän pelasikin kaksi kautta hyvin onnistuneesti tehden 40 maalia 127 ottelussa.Siellä hän pelasi kaksi kautta ja siirtyi Beşiktaşiin pelaamaan. Siellä hän pelasi kolme kautta tehden 28 maalia 93 ottelussa.Sieltä hän siirtyi kaudeksi 2006/2007 Anderlechtiin, jossa hän on voittanut yhden Belgian mestaruuden ja päässyt debytoimaan mestareiden liigassa ensimmäistä kertaa elämässään pelaten 5 ottelua,mutta ei ole saanut mestarien liigassa toistaiseksi osumia.
Maajoukkueura.
Egyptin maajoukkueessa Hassan on pelannut muun muassa Afrikan mestaruuskilpailuissa vuonna 1998, 2002, 2006, 2008 ja 2010. Vuosina 1998, 2006, 2008 ja 2010 Hassan juhli joukkueensa kanssa Afrikan mestaruutta.
Italian A1-liiga

Italian A1-liiga on miesten lentopallon korkein sarjataso Italiassa. 
Sarjajärjestelmä.
A1-liigassa pelaa 14 joukkuetta, jotka pelaavat toisiaan vastaan kaksi kertaa runkosarjassa. Molemmat joukkueet kohtaavat toisensa kerran kotikentällään ja kerran vieraskentällä. Kahdeksan runkosarjan parasta joukkuetta selviytyy pudotuspeleihin, joissa lopulta ratkaistaan mestari paras viidestä -järjestelmällä. Pudotuspeleissä runkosarjan ykkönen kohtaa kahdeksanneksi sijoittuneen, kakkonen seitsemänneksi sijoittuneen ja niin edelleen. Sijoille 9–10 sijoittuneet joukkueet säilyttävät sarjapaikkansa suoraan ja sijoille 11–12 sijoittuneet joukkueet karsivat sarjapaikastaan A2-liigan parhaiden kanssa.
Historia.
Italian A1-liiga pelattiin historian ensimmäisen kerran kaudella 1945-1946 jolloin voittajaksi selviytyi Robur Ravenna. Ravenna voitti A1-liigan mestaruuden viidesti peräkkäin liigan alkuvuosien aikana kunnes Ferrovieri Parma pysäytti joukkueen voittokulun. Nykyisin eniten A1-liigan mestaruuksia on vienyt Cimone Modena joka on voittanut palkinnon peräti kaksikymmentäyksi kertaa.
Muuta.
Suomalaisia menestyjiä ovat Italian liigassa olleet muun muassa Petteri Laurila, Riikka Lehtonen, Tuomas Sammelvuo sekä Jouni Parkkali.
Anders Carlsson (rikollinen)

Anders Carlsson (20. tammikuuta 1942 Värnamo – 15. heinäkuuta 2007 Sundsvall oli ruotsalainen rikollinen. 
Carlsson ryhtyi vuonna 1987 suomalaisen Shock Tilt -yhtyeen manageriksi. Yhtyeen jäsenet olivat muuttaneet Vaasasta Tukholmaan ja päättivät lähteä Carlssonin kanssa Berliiniin, jossa managerin oli määrä auttaa heitä saamaan levytyssopimus. Yhtyeen kitaristin, Hannu Rajalan havaittiin kuitenkin salaperäisesti kadonneen. 
Carlsson oli murhannut Hannu Rajalan. Hän oli houkutellut miehen Tukholman-asuntoonsa sekä tainnuttanut, raiskannut, kuristanut ja lopuksi paloitellut tämän. Kitaristin kohtalo ratkesi vasta joulukuussa, kun tämän ruumiin osia oli löytynyt joesta Keski-Ruotsissa. Carlsson todettiin syylliseksi ja lähetettiin tahdosta riippumattomaan hoitoon. Hän oli psykiatrisessa hoidossa loppuikänsä.
Carlsson pääsi ajoittain lomille sairaalasta, ja kahteen otteeseen hänen onnistui paeta. Hän kuoli laitoksessa sairauteen heinäkuussa 2007, jolloin hän oli 65 vuoden ikäinen.
M. Roma Volley

M. Roma Volley on Italian kolmannella sarjatasolla (C-liiga) pelaava lentopallojoukkue. Se on aiemmin pelannut toiseksi korkeimmalla sarjatasolla A2-liigassa. Kaudella 2007–2008 joukkue voitti Euroopassa CEV-Cupin ja jakoi pronssimitalit Italian A1-liigassa. Seuran kotikaupunki on Rooma.
Historia.
M. Roma Volley perustettiin vuonna 2006. Aiempi roomalainen pääsarjajoukkue Roma Volley oli lopettanut toimintansa vuonna 2002 talousvaikeuksien vuoksi. Heti ensimmäisellä kaudellaan M. Roma Volley pelasi Italian A1-liigassa. Liigaan se sai hakemalla paikan Italian Lentopalloliitolta. Ensimmäisellä kaudellaan A1-liigassa M. Roma Volley sijoittui runkosarjassa toiseksi ja pudotuspeleissä se eteni välieriin joissa se lopulta putosi. Sijoitukseksi jäi jaettu pronssimitali. 
Seuraavalla pääsarjakaudellaan M. Roma Volley oli hankkinut serbialaisen huippuhakkurin Ivan Miljkovicin ja joukkue haki menestystä tosissaan. Kauden aikana joukkue kohtasi Euroopan Cupissa suomalaisen Pielaveden Sammon. Rooma oli hätää kärsimässä kotiottelussaan mutta hoiti lopulta voiton kotiin ja jatkoi Euroopan Cupissa. Lopulta joukkue pelasi loistavan Euroopan Cupin ja voitti mestaruuden. Kotimaisessa A1-liigassa joukkue oli jälleen kerran kolmannella sijalla. Kauden jälkeen M. Roma Volley ilmoitti yllättäen Italian lentopalloliitolle että se ei pysty jatkamaan pääsarjassa rahaongelmien takia ja pelasi sen jälkeen kakkostasolla.
Vuonna 2013 joukkue putosi kolmostasolle eli C-sarjaan.
Muuta.
M. Roma Volley kävi Suomessa kaudella 2007–2008 pelaamassa CEV-cupia Pielaveden Sampoa vastaan. Ensimmäinen osaottelu joukkueiden välillä pelattiin Kuopiossa, ja se päättyi Rooma Volleyn tiukkaan voittoon lukemin 1–3. Roomassa pelattu toinen osaottelu oli vielä tiukempi. Pielaveden Sammolla oli ratkaisevassa viidennessä erässä ottelupallo, mutta Roma Volley pystyi kääntämään erän edukseen pistein 19–17. Roma Volley jatkoi näin CEV-cupia eteenpäin tiputtamalla Sampon.
Aiheesta muualla.
Videolinkkejä:
Jerry Harrison

Jeremiah Griffin ”Jerry” Harrison (s. 21. helmikuuta 1949 Milwaukee, Wisconsin) on yhdysvaltalainen rockmuusikko. Hän toimi Talking Headsin kitaristina sekä kosketinsoittajana ja kuului myös The Modern Loversin kokoonpanoon. 
Harrison opiskeli arkkitehtuuria Harvardin yliopistossa. Tänä aikana hän tutustui The Modern Loversista kuuluisuuteen nousseeseen Jonathan Richmaniin, joka hänen tapaansa piti Velvet Undergroundista. Harrison liittyi yhtyeeseen alkuvuodesta 1971 ja esiintyi sen debyyttialbumilla, joka levytettiin vuonna 1972, mutta jota ei julkaistu ennen vuotta 1976. Hän oli ehtinyt erota yhtyeestä jo helmikuussa 1974. 
Harrison päätti keskittyä uraan muusikkona ja jättämään arkkitehtuurin ainakin toistaiseksi. Niin hän liittyi Talking Headsiin, kun yhtye oli jo ennättänyt julkaista yhden singlen. Talking Headsin hajoamisen jälkeen Harrison on toiminut äänilevytuottajana muiden muassa yhtyeille Foo Fighters, The Von Bondies ja No Doubt. 
Harrison on julkaissut sooloalbumit "The Red and the Black" (1981), "Casual Gods" (1987) ja "Walk on Water" (1990).
Tina Weymouth

Martina Michèle "Tina" Weymouth (s. 22. marraskuuta 1950, Coronado, Kalifornia) on yhdysvaltalainen rockmuusikko. Hänellä on äitinsä puolelta ranskalaisia sukujuuria.
Weymouth tuli tunnetuksi Talking Heads -yhtyeen basistina. Hän on ollut vuodesta 1977 naimisissa rumpali Chris Frantzin kanssa, ja parilla on kaksi poikaa: Egan ja Robin. 
Weymouth ja Frantz perustivat vuonna 1981 sivuprojektinaan yhtyeen Tom Tom Club, joka on Talking Headsin taannoisesta hajoamisesta huolimatta yhä toiminnassa.
Chris Frantz

Charlton Christopher "Chris" Frantz (s. 8. toukokuuta 1951 Fort Campbell, Kentucky) on yhdysvaltalainen rockmuusikko. Hän toimi aiemmin Talking Headsin rumpalina.
Frantz ja Talking Headsin basisti Tina Weymouth menivät naimisiin vuonna 1977. Heillä on pojat Egan ja Robin. Frantz on vaikuttanut useissa yhtyeissä, Talking Headsin ohella mm. Tom Tom Clubissa yhdessä vaimonsa kanssa.
Frantz ja Weymouth tuottivat Happy Mondaysin viimeisen albumin "Yes Please!:n" (1992) ja ovat tehneet yhteistyötä Gorillazin kanssa.
Rolf Koskinen

Rolf Ragnar Runar Koskinen (21. heinäkuuta 1939 Helsinki – 8. tammikuuta 2010 Helsinki) oli suomalainen suunnistaja, joka ylsi viestikilpailuissa MM-mitaleille ja Euroopan mestariksi 1960-luvulla. Henkilökohtaisen kultamitalin hän sai PM-kisoissa. Ammatiltaan hän oli varatuomari. 
Suunnistuksen EM-kisat järjestettiin ensimmäisen kerran Hamar Lötenissä, Norjassa 1962. Tuolloin norjalaiset ja ruotsalaiset pitivät maastossa vielä suomalaisille liian kovaa vauhtia, ja Rolf Koskisenkin oli tyytyminen seitsemänteen sijaan. Mies otti kuitenkin opiksi, ja seuraavana vuonna hän suunnisti PM-kisoissa Ruotsin Karlstadissa henkilökohtaisen kisan voittoon. Menestys täydentyi viestissä, jossa Koskinen ankkuroi Suomen voittoon. Muut viestimestarit olivat Aimo Tepsell, Osmo Tepsell ja Erkki Kohvakka. Vuoden 1964 EM-kisoissa Sveitsin Le Brassusissa Koskinen epäonnistui henkilökohtaisella matkalla jääden 24:nneksi. Hän pääsi kuitenkin mukaan viestijoukkueeseen toiselle osuudelle, ja Juhani Salmenkylän, Aimo Tepsellin ja Erkki Kohvakan kanssa tuli vastaansanomaton, yli 8 minuutin voitto.
Suunnistuksen ensimmäiset MM-kisat järjestettiin Suomen Fiskarsissa lokakuussa 1966. Henkilökohtaisella, 14,1 kilometrin matkalla Koskinen joutui tyytymään seitsemänteen sijaan edellään kaksi suomalaista, kaksi ruotsalaista ja kaksi norjalaista. Viestissä Ruotsi oli ylivoimainen, mutta Koskinen sai kahden vuoden takaisten EM-kavereidensa kanssa juhlia hopeamitalia. Vuoden 1968 MM-kisoissa Ruotsin Linköpingissä Koskinen pääsi viestin avausosuudelle, ja Veijo Tahvanaisen, Juhani Salmenkylän ja Markku Salmisen suoritettua oman osuutensa Suomi sai jälleen lisätä tilastoihinsa hopeamitalin – tällä kertaa vaivaiset 9 sekuntia Ruotsille hävinneenä. Vielä vuonna 1970 Koskinen oli mukana Friedrichrodan MM-kisoissa Itä-Saksassa, mutta silloin hän hiipui sijalle 34 kisassa, jossa paras suomalainen sijoittui kymmenenneksi.
Rolf Koskinen edusti IK Örnen -seuraa ja oli vuonna 1971 voittamassa Jukolan viestiä. Henkilökohtaisessa SM-kilpailussa hän sijoittui ylimmillään toiseksi.
Koskinen tuli tunnetuksi 1960-luvun alussa myös muusikkona, jonka tunnetuimpia esityksiä ovat englanninkieliset letkajenkkaversiot suomalaisista kansansävelmistä. Vuonna 1964 Koskinen, Kai Pahlman, Pertti Purhonen ja Tapio Rautavaara levyttivät kvartettina Toivo Kärjen ja Reino Helismaan letkajenkat "Tokioon, Tokioon" ja "Parempi on antaa kuin ottaa" sekä Koskinen yksin Kärjen ja Helismaan tangon "Tulen luoksesi". Kaikkiaan Koskiselle kertyi yksin tai muiden kanssa kymmenkunta levytystä.
Touhula

Touhula (alkuperäiseltä nimeltään "Busytown") on kuvitteellinen ihmismäisten eläinhahmojen kansoittama kaupunki, joka esiintyy useissa Richard Scarryn opettavaisissa lastenkirjoissa, sekä televisiosarjoissa "Richard Scarryn touhukas maailma" ja "Richard Scarryn Touhulan arvoituksia". Kaupungin asukkaita ovat muun muassa Kissalan Hessu, Mato Matala, Herra Possula, Konstaapeli Murina, Putte Sutinen, Banaani-Toope, Hilda Hippo sekä Palomies Savunen.
Touhula sijaitsee meren rannalla, keskieurooppalaisessa maisemassa, josta löytyy vuoria, havumetsiä ja peltoja. Touhulassa on sekä satama että lentokenttä, mutta silti kaupunkia vaivaavat ajoittain liikenneongelmat, joita käsitellään erityisesti teoksessa "Iloinen autokirja".
1990-luvulla Ravensburger julkaisi kaksi Touhula-aiheista lautapeliä, "The Busytown Boardgame" vuonna 1996 sekä "Richard Scarry's Busytown Poles &amp; Ladders Game" vuonna 1999. Jälkimmäisen suunnittelivat Alan R. Moon ja Mark Hauser.
Touhulasta on julkaistu myös videopelejä. Sega julkaisi vuonna 1994 "Richard Scarry's Busytown" -nimisen lapsille suunnatun Sega Genesis -pelin. Samanniminen peli on myöhemmin julkaistu myös Windows XP- ja Mac OS X -käyttöjärjestelmille.
The Elders

The Elders (myös Global Elders, suom. Maailman kylänvanhimmat) on Nelson Mandelan Johannesburgissa syntymäpäivänään 18. heinäkuuta 2007 julkistama neuvosto, jonka pyrkimyksenä on ratkoa maailman ongelmia tarjoamalla asiantuntemusta ja ohjausta. Neuvoston muodostaa ryhmä entisiä presidenttejä, valtiomiehiä, johtajia ja aktivisteja. Mandelan mukaan ryhmä tulee "puhumaan vapaasti ja rohkeasti, työskentelemään sekä julkisesti että kulissien takana, missä vain apua tarvitaan." Esimerkkeinä ongelmista, joihin neuvosto voisi puuttua, Mandela mainitsi ilmastonmuutoksen, pandemiat ja väkivaltaiset konfliktit. Ajatuksen neuvoston perustamisesta esittivät Mandelalle alun perin liikemies Richard Branson ja muusikko Peter Gabriel, jotka järjestivät sille myös rahoituksen.
Jäsenet.
Emeritusjäsenet
Entiset jäsenet
Homework

Homework on ranskalaisen Daft Punk -yhtyeen debyyttialbumi, joka julkaistiin vuonna 1997. Albumi yhdistelee vaikutteita muun muassa housesta, teknosta, acidista ja funkista, ja sitä pidetään yleisesti yhtenä vaikutusvaltaisimmista 1990-luvun elektronisen musiikin julkaisuista . Albumi sisältää hittikappaleet "Around the World" ja "Da Funk".
Albumin historia.
Vuonna 1993 Thomas Bangalter ja Guy-Manuel de Homem-Christo tarjosivat demoaan Slam-yhtyeen Stuart Macmillanille rave-tapahtumassa EuroDisneyssa. Kasetin sisältö päätyi myöhemmin julkaistavaksi "The New Wave"-singlenä, joka julkaistiin 11. huhtikuuta 1994 Slamin Soma Quality Recordings -levymerkillä. Julkaisu sisälsi myös lopullisen miksauksen "The New Wavesta" nimellä "Alive".
Kappaleet "Da Funk" ja "Rollin’ &amp; Scratchin’" julkaistiin myös singleinä Soma-levymerkillä vuonna 1995. The Chemical Brothers soitti kappaleita DJ-seteissään The Heavenly Social -klubilla Lontoossa. Samana vuonna Tom Rowlands ja Ed Simons pyysivät Daft Punkia tekemään remixin kappaleestaan "Life Is Sweet", ja esiintymään avausaktina yhtyeen Ison-Britannian kiertueella. Daft Punkin singlejulkaisujen kasvava menestys johti lopulta levytyssopimukseen Virgin Recordsin kanssa syyskuussa 1996.
Vaikka Virgin pitääkin hallussaan levitysoikeudet yhtyeen tuotantoon, kaksikko omistaa kappaleiden masternauhat Daft Trax -merkillään.
Saundra Santiago

Saundra Santiago ( 13. huhtikuuta 1957 Bronx, New York) on yhdysvaltalainen näyttelijä, joka tunnetaan parhaiten etsivä Gina Calabresena 80-luvun hittisarjassa "Miami Vice".
Sauntiagon toinen vanhempi on kuubalainen, ja toinen puertoricolainen. Perhe muutti Bronxista Homesteadiin, Floridaan, kun Saundra oli 13-vuotias.
Santiagon läpimurto oli esiintyminen Arthur Millerin "Näkymä Sillalta" -näytelmässä Broadwaylla. Hänellä oli myös pieni rooli HBO:n sarjassa "Sopranos".
Lüdenscheid

Lüdenscheid on kaupunki Saksan Nordrhein-Westfalenin osavaltiossa. Se on piirikuntansa keskuskaupunki. Kaupungissa asuu noin 73 700 ihmistä, ja se on pinta-alaltaan 86,73 neliökilometrin suuruinen. Asukkaista noin 16 prosenttia on ulkomaalaisia. 
Lüdenscheid sai kaupunginoikeudet 1200-luvun toisella puoliskolla. Kaupunki oli 1400- ja 1500-luvuilla Hansaliiton jäsen. Vuonna 1815 kaupungista tuli osa Westfalenia.
M. Sharif

Sharif Awang eli M. Sharif (1951 – 7. heinäkuuta 1999) oli malesialainen laulaja. Hän tulkitsi sekä tuoreempaa malesialaista populaarimusiikkia että malaijien perinnemusiikkia. Hän lisäsi nimensä eteen M-kirjaimen 1960-luvulla ja julkaisi kaikkiaan toistasataa albumia. 
Sharif teki uransa aikana yhteistyötä lukuisien paikallisten artistien, kuten Zaleha Hamidin kanssa. Hän kärsi diabeteksesta ja sydänvaivoista ennen menehtymistään äkillisesti puhjenneeseen sairauteen Tawakalin sairaalassa heinäkuisena aamuna vuonna 1999. Hän oli parhaillaan levyttämässä uutta albumia ja hänen oli tarkoitus esiintyä 18. heinäkuuta myös "Radio Televisyen Malaysian" show'ssa. 
Sharifilla oli vaimonsa Faridah Mohd Sallehin kanssa kaksi tytärtä ja yksi poika.
AC Horsens

Alliance Club Horsens eli lyhyemmin AC Horsens on tanskalainen jalkapalloseura, jonka edustusjoukkue pelaa Tanskan toiseksi korkeimmalla sarjatasolla 1. divisioonassa . Seuran kotipaikka on Horsensin kaupunki Midtjyllandin alueella.
AC Horsens perustettiin vuonna 1994, kun Horsens FS (1915) ja FC Horsens yhdistyivät. Superliigaan seuran edustusjoukkue nousi ensimmäistä kertaa kaudeksi 2005–2006 ja sen paras sijoitus sarjassa on yhdeksäs kaudelta 2006–2007. Edustusjoukkueen päävalmentajana on ollut heinäkuusta 2014 lähtien Bo Henriksen.
Seuran kotistadionina toimii Horsensin urheilupuistossa sijaitseva CASA Arena Horsens, jossa on noin 10 400 katsojapaikkaa.
Cristian Savani

Cristian Savani (22. helmikuuta 1982) on italialainen lentopalloilija. Hän on voittanut Euroopan mestaruuden Italian maajoukkueen pelaajana vuosina 2003 ja 2005.
Savani on pelannut vuodesta 2008 lähtien Perugian joukkueessa Italian pääsarjassa. Savani on pelannut koko uransa kotimaassaan Italiassa, jossa hän on edustanut useita A1-liigan joukkueita.
Savani on kuulunut Italian maajoukkueeseen vuodesta 2001 lähtien.
Miikka Ruokanen

Miikka Mauno Ruokanen (s. 11. huhtikuuta 1953 Rovaniemi) on teologian ja filosofian tohtori sekä dogmatiikan emeritusprofessori Helsingin yliopiston teologisessa tiedekunnassa. Hänen erikoisalojaan ovat dogmatiikka, missiologia, teologinen hermeneutiikka, armo-oppi, kontekstuaalinen teologia ja ei-länsimaiset teologiat. 
Hän jäi Helsingin yliopistosta eläkkeelle 2019, mutta jatkaa luennoimista Nanjingin teologisen yliopiston professorina. Ruokanen on ollut vaaleissa ehdolla sekä arkkipiispan että Kuopion piispan tehtäviin. 
Elämä ja ura.
Ruokasen vanhemmat olivat peräpohjalainen lestadiolaismaanviljelijä Osmo Ruokanen ja Kiuruveden körtteihin kuulunut kyläkauppiaan tytär, kansakoulunopettaja Elisa Niskanen. Osmo-isä oli sataprosenttinen sotainvalidi ja hän kuolikin 32-vuotiaana Miikan ollessa vasta kolmevuotias. Yksinhuoltajaksi ja leskeksi jäänyt Elisa-äiti kuoli Miikan ollessa 13-vuotias. Rovaniemellä papisto oli Ruokasen lapsuudessa lestadiolaista ja perhe kävikin aina välillä lestadiolaisseuroissa, vaikka äiti toikin herännäisyyttään esille. Ruokasen veli on Suomen Kuvalehden entinen päätoimittaja Tapani Ruokanen. Miikka Ruokanen suoritti ylioppilastutkintonsa Atlantic Collegessa vuonna 1972 ja valmistui teologian maisteriksi 26. huhtikuuta 1976. Pappisvihkimyksensä hän sai Aimo T. Nikolaiselta 1. kesäkuuta 1977 Helsingin tuomiokirkossa. Teologian lisensiaatin tutkinto tuli suoritetuksi 20. maaliskuuta 1978 ja teologian tohtorin tutkinto 11. marraskuuta 1984. Tutkimustyön ohella Ruokanen toimi pappina yhteensä kaksi vuotta ja yhden kuukauden vuosien 1977−1982 aikana Hyvinkäällä, Rovaniemellä ja Helsingin Paavalin seurakunnassa. Ruokanen toimi 1980-luvulla televisiokuuluttajana Yleisradion TV1:ssä. 
Ruokanen on valmistunut myös filosofian tohtoriksi Cambridgen yliopistosta.
Ruokasen nykyinen puoliso Jun Li on kotoisin Itä-Kiinasta Shanghaista. Liitto on Ruokaselle kolmas. Hänen veljensä on entinen päätoimittaja Tapani Ruokanen.
Miikka Ruokanen oli vuonna 2010 ehdokkaana arkkipiispan vaalissa, jossa Jukka Paarmalle etsittiin seuraajaa. Ruokanen sai ensimmäisellä kierroksella toiseksi eniten ääniä. Hän hävisi vastaehdokkaalleen Kari Mäkiselle maaliskuussa 2010 pidetyllä toisella kierroksella äänin 593–582.
Olivia Brown

Olivia Margarette Brown (10. huhtikuuta 1960 Livonia, Michigan) on yhdysvaltalainen näyttelijä. 
Hän näytteli etsivä Trudy Joplinia Miami Vicessä ja Vanessa Hargravesia "Designing Womenissa". 
Brown näytteli myös merkittävää henkilöä elokuvassa "7th Heaven". Sekä monissa muissa elokuvissa mm. 
"Throw Momma from the Train", "48 Hrs". ja "Streets of Fire".
Hän oli naimisissa Mykelti Williamsonin kanssa 1983–1985. Tällä hetkellä hän on naimisissa James Okonkwon kanssa.
Brownilla ja Okonkwonilla on kaksi yhteistä lasta Morgan ja Kyyan.
Harmaapääalbatrossi

Harmaapääalbatrossi ("Thalassarche chrysostoma") on pienehkö etelänalbatrosseihin kuuluva albatrossi. Lajin nimesi Johann Reinhold Forster 1785.
Koko ja ulkonäkö.
Linnun pituus on noin 81 cm ja siipien kärkiväli 200–215 cm. Nimensä mukaisesti lajilla on tuhkanharmaa pää, kaula ja niska. Selkäpuoli, pyrstön ja siipien yläpuolet ovat mustahkot ja alapuoli valkoinen. Nokka on musta ja siinä on oranssi kärki ja keltaiset reunat. Sukupuolet ovat samanväriset. Nuoret linnut ovat tummempia kuin aikuiset.
Esiintyminen.
Harmaapääalbatrossi pesii eteläisillä valtamerillä. Etelä-Georgialla ja Islas Diego Ramirezilla eteläisellä Atlantilla, Prince Edward Islandilla, Marionsaarella, Crozet- ja Kergueleninsaarilla Intian valtamerellä sekä Australialle kuuluvalla Macquariesaarella ja Uudelle-Seelannille kuuluvalla Campbellsaarella. Lajin kokonaispopulaatio on noin 184 730 yksilöä. Pesiviä pareja on yhteensä noin 92 300. Laji on taantunut ja on uhanalainen. Pääsyy vähenemiselle on pitkäsiimakalastus.
Elinympäristö.
Pesimäsaaret ovat kallioisia. Pesimäajan ulkopuolella laji vaeltelee Antarktiksen vesillä ja eteläisillä valtamerillä.
Lisääntyminen.
Laji pesii vain joka toinen vuosi, jos pesintä onnistuu ja poikanen kasvaa lentokykyiseksi. Pesinnän epäonnistuessa pari pesii uudelleen seuraavana vuonna. Pesä on maassa ja munia on vain yksi. Haudonta-aika on 72 päivää ja molemmat puolisot osallistuvat hautomiseen. Poikanen on lentokykyinen keskimäärin 141 päivän ikäisenä. Emot ruokkivat sitä keskimäärin 1,2 päivän välein, keskimäärin 616 gramman annoksilla. Poikanen on painavimmillaan noin 5 kg hieman ennen lentoonlähtöään.
Laji pesii ensi kerran vasta noin 13-vuotiaana. Poikanen palaa syntymäyhdyskuntaansa vasta 6–7 vuoden ikäisenä. Pesii yhdyskunnissa kuten kaikki albatrossit.
Ravinto.
Pääravintona ovat kalmarit, mutta syö myös kaloja ja jonkin verran äyriäisiä.
Puolustusvoimien erikoisjoukkokurssi

Puolustusvoimien erikoisjoukkokurssi on Suomen puolustusvoimien ammattimaisen erikoisjoukkotoiminnan peruskurssi.
Kurssin järjestää Utin jääkärirykmentti. Erikoisjoukkokurssin suorittaneet voivat hakeutua määräaikaiseen erikoisjoukkoaliupseerin virkaan erikoisjääkäriksi Erikoisjääkärikomppaniaan tai taistelusukeltajaksi Erikoistoimintaosastoon. Molemmat kuuluvat vuodesta 2022 alkaen UTJR:n Erikoisjääkäripataljoonaan. Virkasuhteen määräaika on viisi vuotta, ja se voidaan uusia kahdesti.
Nykymuotoinen kurssi on järjestetty vuodesta 2013 alkaen, jolloin yhdistettiin maavoimien erikoisjääkärikurssi ja merivoimien vastaava erikoisjoukkokoulutus.
Sisältö.
Erikoisjoukkosotilaat saavat monipuolisen ase- ja ampumakoulutuksen, lääkintäkoulutuksen sekä kattavan siirtymismenetelmäkoulutuksen, johon kuuluvat muun muassa laskuvarjohypyt, vesistökoulutus sekä yhteistoiminta helikopterien kanssa.
Erikoisjoukkokurssi on kestoltaan 12 kuukautta ja laajuudeltaan 60 osaamispistettä. Kurssi jakautuu viiteen osajaksoon, joista jokainen päättyy tasomittauksena suoritettavaan väliarviointiin.
Erikoisjoukkokurssin osajaksot ovat
Erikoisjoukkokurssille valitut henkilöt ovat Puolustusvoimissa sopimussotilaan määräaikaisessa virkasuhteessa. Koulutusajalta maksetaan palkkaa. Kurssilaiset kustantavat itse majoituksensa ja ruokailunsa.
Haku.
Erikoisjoukkokurssille voivat hakea kaikki reservin aliupseerin tai upseerin koulutuksen saaneet asevelvolliset, jotka ovat iältään alle 25-vuotiaita. Erityisistä syistä kurssille voidaan hyväksyä myös 25–30-vuotiaita henkilöitä.
Valinta koulutukseen tapahtuu pääsykokeiden kautta. Esivalinta tehdään hakupapereiden perusteella ja sen läpäisseet kutsutaan kaksivaiheiseen valintakokeeseen. Ensimmäinen vaihe valintakokeesta on kaksipäiväinen ja se järjestetään tammikuussa. Painopiste ensimmäisen vaiheen valintakokeessa on fyysisten ominaisuuksien testaamisessa. 
Ensimmäisen vaiheen hyväksytysti suorittaneet kutsutaan toiseen, maalis-huhtikuussa järjestettävään nelipäiväiseen vaiheeseen.
Michael Talbott

Michael Talbott (2. helmikuuta 1955 Waverly, Iowa) on yhdysvaltalainen näyttelijä, joka on parhaiten tunnettu etsivä Stanley Switekinä 1980-luvun poliisisarjassa Miami Vice. Talbott on esiintynyt myös muissa sarjoissa mm. "M*A*S*H", "Sanford &amp; Son", "The Jeffersons" ja "Eight is Enough".
Saint David (Dominica)

Saint Davidin alue on yksi Dominican kymmenestä hallinnollisesta alueesta. Alue rajautuu pohjoisessa Saint Andrewiin, lännessä Saint Josephiin, St. Pauliin ja St. Georgeen sekä etelässä Saint Patrickiin. Alueen pinta-ala on 126,7 neliökilometriä ja väkiluku oli vuoden 2011 väestönlaskennan mukaan 6 043. Siihen sisältyy noin 3 000 karibiheimon jäsentä.
Alueen suurin asutuskeskus on Castle Bruce. Muut kylät ovat:
Erottamattomat

Erottamattomat () on David Cronenbergin ohjaama draamaelokuva vuodelta 1988. Elokuvan pääosissa ovat Jeremy Irons ja Geneviève Bujold.
"Erottamattomat" palkittiin Genie Awards -palkintogaalassa vuoden parhaana kanadalaiselokuvana. "The New York Timesin" kriitikot valitsivat "Erottamattomat" vuonna 2004 yhdeksi kaikkien aikojen tuhannesta parhaasta elokuvasta maailmassa.
Juoni.
Jeremy Irons esittää kaksoisroolissa identtisiä kaksosia, Elliot ja Beverly Mantlea. Veljekset ovat gynekologeja ja poikkeuksellisen läheisiä toisilleen – he jakavat ihmissuhteetkin keskenään. Geneviève Bujold esittää näiden potilasta ja lopulta rakastettua, joka rikkoo Elliotin ja Beverlyn muodostaman parin.
Berlin Westkreuzin rautatieasema

Berlin Westkreuzin rautatieasema on merkittävä solmukohta Berliinin S-Bahnin rataverkostolla. Se sijaitsee Berliinin keskustan länsipuolella Charlottenburg-Wilmersdorfin hallintoalueella, paikassa jossa Berliinin kehärata ("Ringbahn") ja kaupungin läpi itä–länsi-suunnassa kulkeva rata ("Stadtbahn") risteävät. Toinen näiden ratojen risteyskohta on Ostkreuz keskustan itäpuolella. Westkreuzin asema avattiin 10. joulukuuta 1928.
Westkreuzin rautatieasemalta pääsee eri ratoja pitkin moneen suuntaan:
Aseman välittömässä ympäristössä ei ole paljon asutusta ja se sijaitsee jalankulkijoille hankalassa paikassa suurten liikenneväylien kupeessa. Siksi sitä käytetään lähinnä S-Bahn-linjalta toiselle vaihtamiseen. Kulkureitit itse asemalla ovat lyhyitä, koska risteävien ratojen laiturit sijaitsevat päällekkäin kahdessa eri tasossa.
Asemalla on tehty korjaustöitä, jotka valmistuivat jalkapallon MM-kisoihin 2006.
Orangen piirikunta

Orangen piirikunta () viittaa seuraaviin asioihin:
Katso myös.
Orangen piirikunta liittyy myös seuraaviin asioihin:
Käärmekaktus

Käärmekaktus ("Disocactus flagelliformis") on hovikaktusten sukuun kuuluva kaktuskasvilaji.
Luonnonvaraisena käärmekaktus kasvaa Meksikon jyrkillä rantatöyräillä. Sen versot voivat kasvaa yli metrin mittaisiksi, joten sitä on kasvatettava riippuvassa amppelissa. Käärmekaktukseen puhkeaa syksyllä kukkia. Kukat ovat puhjetessaan ruusunpunaisia, mutta väri haalistuu myöhemmin. Kukat ovat kolmen sentin levyiset ja viiden sentin pituiset. Yksittäinen kukka kestää vain muutaman päivän, mutta hyvissä oloissa kukinta kestää jopa pari kuukautta.
Hoito-ohjeita.
Käärmekaktus tarvitsee runsaasti valoa, vanhat versot sietävät jopa eteläikkunan auringonpaahdetta, mutta nuorille versoille eteläikkunan auringonvalo voi olla liikaa. Kesällä kasvin voi jopa siirtää ulos lämpimälle seinustalle, sateelta suojaten. Käärmekaktus viihtyy hyvin 25–30 asteen päivälämpötilassa. Lepokaudella, joka kestää syyskuusta maaliskuuhun, riittää 7–15 asteen lämpötila. Käärmekaktus tarvitsee kasvun aikana runsaasti vettä. Tasaisesta kosteudesta on hyötyä, mutta kaktusta ei ole viisasta kastella päivittäin. Lepokaudella tasainen mutta niukka kosteus on tarpeen. Voimakas kasvu edellyttää myös tasaista ja runsasta lannoitusta. Käärmekaktus tarvitsee ravinteikkaan ja kuohkean mullan. Nopeakasvuisuudesta johtuen kasvin multa on syytä vaihtaa vuosittain. Kasvi mahtunee vanhanakin 15 sentin ruukkuun. Kasvin monistus käy helposti pistokkaita juurruttamalla. Kaktuksesta leikataan noin 15 sentin mittaisia varrenpaloja, joiden annetaan kuivua muutaman päivän ennen istuttamista syvään ruukkuun. Käärmekaktus saa helposti tuholaisia. Yleisimmät tuholaiset ovat juurikirvat ja punkit jotka on syytä huomata ajoissa.
Raivopäät

Raivopäät oli kouvolalainen punk- ja suomirock-yhtye, joka perustettiin joulukuussa 1993. Yhtye esitti muun muassa vanhoja suomalaisia punk-kappaleita ja omia lauluja. Yhtye lopetti toimintansa lokakuussa 2013, jolloin äänitettiin yhtyeen viimeisin äänite.
Historia.
Raivopäiden alkuperäinen tarkoitus oli julkaista vain yksi äänite, jolla he saisivat – omien sanojensa mukaan – "nimensä suomirockin historiaan". Sittemmin Raivopäät on julkaissut kuitenkin lukuisia levyjä, ja keikkailut Suomen lisäksi muun muassa Virossa, Tšekissä ja Saksassa. Myös Konnunsuon vankilassa yhtye teki keikan 1. heinäkuuta 1995.
Raivopäät jäi tauolle kesäkiertueen jälkeen heinäkuun lopulla 1997, ja jatkoi lähes täysin uudistuneessa kokoonpanossa saman vuoden syyskuussa.
Raivopäät meni alkuvuodesta 2009 studioon vierailijoinaan Maukka Perusjätkä, Veltto Virtanen, Pepe Lempinen (Sensuuri), Vesa Häkli (Vandaalit), Hate Konttinen (Karanteeni), Kalle Kääriäinen (Karanteeni), Lättä (Kohu-63), Pauli Johansson ja Tami Ranta (Loose Prick), Jani Viitanen (Yö), Vesa Jokinen (Klamydia) ja Twist Twist Erkinharju (Los Bastardos Finlandeses, Peer Günt, Leningrad Cowboys). Kyseessä oli tähän mennessä laajin kokoonpano paneutuen osin harvinaisten punk-klassikkojen tulkintoihin ja tuloksena syntyi albumi "Punkrock Jukebox 3", joka ilmestyi 25. marraskuuta 2009. Albumilta julkaistiin nettisinkku "Säpinää" / "Elämää valheiden keskellä". Nämä ja uusimmat levyt on julkaissut Propaganda Records ja jakelijana toimi Playground Music.
Raivopäät yhtyeen kokoelma-albumi "Via Dolorosa vuosilta 1994–1997" ilmestyi 19. toukokuuta 2010. 
Vuonna 2010 äänitetty ja miksattu "Punkrock Jukebox 4" -albumi ilmestyi keväällä 2011. Punkrock Jukebox -kokoonpano esiintyi festivaalikeikalla Korian Pioneeri Rockissa, jossa kuvattiin seuraavan levyn kansikuvat.
Uusimman "Punkrock Jukebox 5" -albumin keväällä 2011 alkaneet äänitykset päättyivät lokakuussa 2011, ja äänite ilmestyi tammikuussa 2012. Kouvolan videoitu kokoonpanon festivaalikeikka äänitettiin jatkokäyttöä varten.
Osa yhtyeestä soittaa myös joulukuussa 2012 ilmestyneellä Kouvola Unitedin "Lapsi kyyneliin hukkuvan maan" -levyllä vierainaan muun muassa Olli Lindholm ja Veltto Virtanen. Raivopäiden "Mirellan" ohella levyllä on Yö-yhtyeen ensimmäisiä aiemmin levyttämättömiä Jussi Hakulisen tekemiä kappaleita. 
Lokakuussa 2013 Raivopäät meni kotikaupungissaan Kouvolassa Madmix-studioon Jani Huusarin äänitettäväksi. Vuoden lopulla kappaleista syntyi puoli levyllistä Karanteenin kanssa tehdylle albumille Karanteeni / Raivopäät "Aitoa Punkkia". Levyn tuotti Propaganda Records. Jani Huusarin miksauksen masteroi keväällä Heikki Vilenius. Karanteenin miksauksesta ja soundeista vastasivat Hate Konttinen ja Vilenius. "Aitoa Punkkia" ilmestyi toukokuussa 2014.
Katariina Kaitue

Katariina Kaitue (oik. Kaitue-Harima; s. 21. tammikuuta 1967 Helsinki) on suomalainen näyttelijä. Hän on toiminut vuodesta 1991 vakituisena näyttelijänä Suomen Kansallisteatterissa, jossa hän on tehnyt kymmeniä rooleja.
Kaitue opiskeli Teatterikorkeakoulussa 1987–1991. Teatteriuran ohella hän on esiintynyt elokuvissa ja ääninäyttelijänä muun muassa Disneyn piirroselokuvissa. 
Kaitueen äiti on näyttelijä Liisamaija Laaksonen ja veli yritysjohtaja Karri Kaitue. Vuonna 2007 Kaitue kihlautui Matti Vänskän kanssa. Pariskunta avioitui uudenvuoden aattona 2016. Kaitueella on kaksi poikaa aiemmasta avioliitostaan Sakari Hariman kanssa.
Carlos Sastre

Carlos Sastre Candil (s. 22. huhtikuuta 1975 Madrid) on espanjalainen kilpapyöräilijä, joka ammattilaiseksi siirryttyään aloitti vuonna 1997 ONCE-tallissa. Vuosina 2002–2008 hän oli Team CSC:n jäsen. Kausilla 2009–2010 hän edusti UCI Continental Circuits -tasolla kilpaillutta Cervélo TestTeamia ja viimeisellä ammattilaiskaudellaan 2011 hän kilpaili saman tason Geox-TMC -joukkueessa.
Vuoden 2008 Ranskan ympäriajossa Sastre voitti Alpe d'Huez'lle päättyneen 17. osuuden karattuaan kärkiryhmästä heti nousun alkaessa. Samalla hän sai maillot jaune -paidan haltuunsa. Toiseksi viimeisellä etapilla, aika-ajossa, hän pystyi säilyttämään kokonaisjohdon Cadel Evansiin yli minuutissa, varmistaen samalla kilpailun voiton.
Malá dáma

Malá dáma (suomeksi "Pieni daami") oli Tšekin edustuskappale Eurovision laulukilpailussa 2007. Tämä oli myös maan ensimmäinen edustuskappale. Sen esitti hard rock-bändi Kabát. Kappale esitettiin laulukilpailun semifinaalissa, mutta se jäi viimeiseksi saaden vain yhden pisteen Virosta ja jäi pois finaalista.
Kappale on toistaiseksi ainoa kokonaisuudessaan tšekin kielellä esitetty edustuskappale Eurovision laulukilpailussa.
Salmisen rautatieasema

Salmisen rautatieasema () on rautatieliikennepaikka Suomen rataverkkoon kuuluvalla rataosalla . Liikennepaikka sijaitsee Suonenjoen kaupungin Salmisen kylässä noin 12 kilometriä Suonenjoen rautatieasemalta koilliseen Pieksämäen ja Iisalmen välisellä osuudella. Salminen avattiin liikenteelle 1. lokakuuta 1889. Asemarakennus on samalta vuodelta. Se rakennettiin Vaasan radan pysäkin tyyppipiirustusten mukaisesti. Rakennusta on laajennettu myöhemmin.
Salmisen asemanseudulle ei kehittynyt merkittävää asutusta. Salminen muutettiin miehittämättömäksi 15. maaliskuuta 1983. Tavaraliikenne lakkautettiin 1984 ja henkilöliikenne lakkautettiin 27. toukokuuta 1990. Nykyään Salminen toimii ainoastaan junakohtauspaikkana, eikä siellä ole kaupallista liikennettä. Ratapiha käsittää pääraiteen lisäksi kaksi sivuraidetta, joita käytetään junaliikenteessä. Ratapihalla on myös neljäs raide vaunujen säilytystä varten. Liikenteenohjaustoiminnot hoidetaan keskitetysti kaukokäytöllä Pieksämäen rautatieasemalta käsin.
Asemarakennus on osittain laitetilana. Rakennuksen alkuperäinen henkilökunnan asuinhuoneistopääty on kesäasuntona.
John Diehl

John Diehl (s. 1. toukokuuta 1950 Cincinnati, Ohio, Yhdysvallat) on yhdysvaltalainen näyttelijä. Hän on näytellyt muun muassa Charles Kawalskyä vuoden 1994 elokuvassa "Tähtiportti", etsivä Larry Zitoa 1980-luvun sarjassa "Miami Vice", apulaispoliisipäällikkö Ben Gilroyta "Shieldissä" ja Cruisea "Stripessa". Hän on esittänyt myös Cooperia "Jurassic Park III:ssa" (2001). Diehl esiintyi myös "Pearl Harborissa". 
John Diehl on ollut naimisissa laulaja Julie Christensenin kanssa vuodesta 1992 lähtien. Parilla on myös poika.
Kenji Miyamoto

Kenji Miyamoto (; 17. lokakuuta 1908 Yamaguchi – 18. heinäkuuta 2007 Tokio) oli Japanin kommunistisen puolueen pääsihteerinä vuosina 1958–1970 ja puolueen presidiumin puhemiehenä 1970–1997. Hän oli kaksi kautta ylähuoneen jäsenenä.
Miyamoto syntyi Yamaguchin prefektuurissa. Hän opiskeli taloustiedettä Tokion keisarillisessa yliopistossa ja liittyi puolueeseen 1931. Sotapoliisi pidätti hänet 1933 poliisinvakoojan kuolemaan sekaantumisesta epäiltynä ja hänet vangittiin kahdeksitoista vuodeksi, kunnes Japani antautui toisen maailmansodan lopussa 1945.
Miyamoto nousi kommunistisen puolueen johtoon 1961, jolloin se erkaantui Neuvostoliiton ja Kiinan esikuvista. Vuonna 1976 puolueen tavoitteista poistettiin proletariaatin diktatuuri, jonka tilalle tavoitteiksi otettiin vapaus ja demokratia.
Miyamoto oli puolueen puhemiehenä kunnes jäi eläkkeelle syyskuussa 1997 ja piti senkin jälkeen kunniapuheenjohtajan asemaa. Hän kuoli sairaalassa Tokiossa 98 vuoden ikäisenä.